**พงศาวดารราชวงศ์ซ่ง : การศึกษาวิเคราะห์หลักการบริหารราชการ**

**สมัยองค์จักรพรรดิซ่งเจินจง**

**ชวนพิศ เทียมทัน**

**สาขาภาษาจีน ภาควิชาภาษาตะวันออก คณะมนุษยศาสตร์ ม.นเรศวร**

**e-mail:** [**Chuanpit.th@hotmail.com**](mailto:Chuanpit.th@hotmail.com)

**บทคัดย่อ**

งานวิจัยฉบับนี้เป็นงานวิจัยเชิงคุณภาพ ทำการวิเคราะห์ข้อมูลและอภิปรายผลด้วยวิธีการพรรณนา โดยศึกษาเอกสารประวัติศาสตร์จากพงศาวดารราชวงศ์ซ่งที่บันทึกโดยขุนนางสมัยราชวงศ์หยวนนามว่า“ทัวทัว” ขอบเขตงานวิจัยฉบับนี้คือวิเคราะห์พระราชกรณียกิจด้านต่าง ๆ ที่ปรากฏในอัตชีวประวัติซ่งเจินจงซึ่งอยู่ในหมวดจักรพรรดิ บทที่ 6-8 (ตอนที่ 1-3) ตั้งแต่หน้าที่ 103-173 ของสำนักพิมพ์จงหัวซูจวี๋ ปี ค.ศ.1995 โดยมีวัตถุประสงค์ดังนี้ คือ 1) เพื่อศึกษาหลักการบริหารประเทศด้วยหลักทศพิธราชธรรมขององค์จักรพรรดิซ่งเจินจง คือ ทาน ศีล บริจาค อาชวะ มัททวะ ตบะ อักโกธะ **อวิหิงสา ขันติ อวิโรธนะ** ผลการวิจัยพบว่าพระองค์ทรงยึดหลักทศพิธราชธรรมครบถ้วนทั้ง 10 ประการมาเป็นแนวทางในการบริหารราชการแผ่นดิน ส่งผลให้สังคมในภาพรวมของราชวงศ์ซ่งเหนือขณะนั้นค่อนข้างสงบสุขรุ่งเรือง 2) เพื่อวิเคราะห์แนวนโยบายทางการบริหารประเทศด้านการเมืองการปกครอง เศรษฐกิจ การทหาร สังคม การต่างประเทศและศาสนาทั้งหมด 6 ด้านขององค์จักรพรรดิซ่งเจินจง ผลการวิจัยค้นพบว่าพระองค์ทรงใช้แนวนโยบายด้านต่าง ๆ ดังนี้ 2.1 นโยบายด้านการเมืองการปกครอง: ได้แบ่งเขตการบริหารปกครองส่วนท้องถิ่นจนเป็นระบบมากขึ้น อีกทั้งพระราชทานที่ดินทำกินแก่ขุนนางให้มีรายได้เพิ่ม นอกจากนี้ยังให้ความสำคัญกับการสอบคัดเลือกเข้ารับราชการขุนนาง(จอหงวน) และดำเนินคดีกับขุนนางคอรัปชั่น 2.2 นโยบายด้านเศรษฐกิจ: ได้แต่งตั้งตำแหน่งผู้คุมกองคลังและพัฒนาการเกษตรให้เจริญรุ่งเรือง เพิ่มรายได้จากภาษีสินค้าผูกขาดและภาษีการค้า รณรงค์ส่งเสริมให้มีระบบ“การซื้อล่วงหน้า” 2.3 นโยบายด้านสังคม: นอกจากปราบปรามผู้ทรงอิทธิพลท้องถิ่นแล้วยังช่วยเหลือคนยากจนและผู้ประสบภัยต่าง ๆ 2.4 นโยบายด้านการทหาร: ขุดขยายคูคลองตามแนวชายแดนและคัดเลือกเหล่าขุนศึกทหารกล้าเพื่อเตรียมออกรบ พระราชทานรางวัลแก่ผู้ที่สร้างผลงานในศึกสงครามและประกาศใช้นโยบายการเกณฑ์ทหาร 2.5 นโยบายด้านการต่างประเทศ: ไม่แบ่งดินแดนให้ต่างชาติแต่ยอมใช้เงินทองแลกสันติภาพ ใช้สิ่งศักดิ์สิทธิ์สร้างความศรัทธาและสยบความกลัวที่มีต่อราชวงศ์เหลียวและชนเผ่าซีเซี่ย 2.6 นโยบายด้านศาสนา: ทรงศรัทธาในลัทธิเต๋าโดยใช้เป็นศูนย์รวมจิตใจของทุกฝ่าย ขณะเดียวกันยังเลื่อมใสในลัทธิขงจื๊อโดยใช้เป็นที่ยึดเหนี่ยวจิตใจ และบูชาพุทธศาสนาโดยเชื่อว่าคำสอนของพระศาสดาจะช่วยบริหารประเทศง่ายขึ้น สรุปองค์จักรพรรดิซ่งเจินจงใช้หลักทศพิธราชธรรมและนโยบายด้านต่าง ๆ มาบริหารประเทศจีนที่ยิ่งใหญ่ขนาดนี้ได้น่านับถือยิ่งนัก

**คำสำคัญ**: การบริหารประเทศ, ซ่งเจินจง, องค์จักรพรรดิ, ทศพิธราชธรรม

**“Song Dynasty Chronicle: The Administration of Songzhenzong”**

**Chuanpit Thiamthan**

**Chinese Section, Oriental Department, Humanities Faculty, Naresuan University**

**e-mail:** [**Chuanpit.th@hotmail.com**](mailto:Chuanpit.th@hotmail.com)

**ABSTRACT**

This qualitative research has been discussed and analyzed with description according to historical document analysis in “Song Dynasty’s Chronicle” by Tuotuo in Yuan Dynasty. The scope is from Chapter 6-8 (p.103-173) of Zhonghuashuju in Emperor section published in 1995. The Research objectives are the followings: 1) To study the ten Dharma practices of the Emperor ‘Songzhenzong’: giving alms, maintaining precepts, donating, maintaining honesty, being gentle, maintaining penance, not expressing angers (to be clam), being harmlessness to others, having patience and being fair. It has been found from the research that the Emperor ‘Songzhenzong’ used the ten Dharma practices as the criteria for administrating the country, resulting in peacefulness and prosperity of Song dynasty society by then. 2) Also to analyze the administrative policy for the country of the Emperor ‘Songzhenzong’ in six aspects: politics, economy, society, military, international relations and religion. This research results are: 2.1 Political policies: systemizing and managing local administrative districts; bestowing lands for local nobilities so that they can earn more incomes; paying attention and putting emphasis on the imperial examination systems for the state bureaucracy’s candidate selection; prosecuting the corrupted nobilities decisively. 2.2 Economic policies: appointing the country’s treasury head position; developing agriculture enormously; increasing the state incomes from monopoly products taxes and trade taxes; providing and facilitating campaigns for the advanced purchasing systems. 2.3 Society policies: suppressing community mafias and other tyrants; helping paupers and sufferers. 2.4 Military policies: expanding and enlarging the sizes of canals as borders; selecting the excellent soldiers and brave warlords; giving rewards to the warlords and war winners; announcing the conscript for army service. 2.5 International Relations policies: getting no land demarcation while spending money to gain peace instead of war; using religion overcome the fear of Liao and Xixia minority. 2.6 Religion policies: spreading and expanding Taoism as the center for mindfulness; having faiths in Confucianism as this faith is situated amongst citizens’ hearts; using faiths and beliefs in Buddhism to administrate the state and country peacefully.

**Keyword**: country’s administration, Songzhenzong, the emperor, the ten dharma practices of the emperor

**บทนำ**

องค์จักรพรรดิซ่งเจินจงเป็นจักรพรรดิองค์ที่ 3 แห่งราชวงศ์ซ่งเหนือ และเป็นพระราชโอรสองค์ที่ 3 ของ องค์จักรพรรดิซ่งไท่จง ทรงประสูติเมื่อวันที่ 23 เดือน 12 ปี ค.ศ.968 มีพระนามเดิมว่าจ้าวเต๋อชาง ทรงขึ้นครองราชย์ปี ค.ศ.997 และเสด็จสวรรคตวันที่ 23 เดือน 3 ปี ค.ศ.1022 สิริพระชนมายุได้ 54 พรรษา พระองค์ทรงครองราชย์ยาวนานถึง 25 ปี ประวัติศาสตร์จีนยกย่องช่วงปีรัชศกเสียนผิงที่พระองค์ครองราชย์นั้นเป็นยุคที่มีความเจริญรุ่งเรืองมากจนเรียกช่วงนี้ว่า “การปกครองแห่งยุคเสียนผิง”

จากข้อมูลข้างต้นทำให้ผู้วิจัยต้องการทราบว่าองค์จักรพรรดิซ่งเจินจงสามารถครองราชย์ได้ยาวนานและประเทศมีความสงบสุขรุ่งเรืองนั้นเป็นเพราะยึดหลักทศพิธราชธรรม 10 ประการหรือไม่ และใช้นโยบายด้านต่าง ๆ มาบริหารประเทศอย่างไรบ้าง จึงได้สืบค้นผลงานที่เกี่ยวข้องกับองค์จักรพรรดิซ่งเจินจงในประเทศไทยปรากฏว่ายังไม่มีผลงานวิจัยที่ศึกษาหัวข้อดังกล่าวโดยเฉพาะ ส่วนใหญ่จะศึกษารายละเอียดภาพรวมของประวัติศาสตร์จีนตั้งแต่สมัยบรรพกาลจนกระทั่งถึงยุคสาธารณรัฐ หรือไม่ก็ศึกษาจักรพรรดิที่คนไทยรู้จัก เช่น องค์จักรพรรดิถังไท่จง องค์จักรพรรดิถังเสวียนจง เป็นต้น แต่หากสืบค้นในวารสารต่างประเทศ ปรากฏว่ามีหนังสือและผลงานวิจัยที่ตีพิมพ์ในประเทศจีนอยู่หลายเรื่อง ซึ่งผลงานเหล่านั้นได้ศึกษาประเด็นต่าง ๆ ดังนี้

Wang (1996) ได้ศึกษาองค์จักรพรรดิซ่งเจินจงพร้อมถ่ายทอดเนื้อหาตั้งแต่ก่อนขึ้นครองราชย์ หลักการครองราชย์ นโยบายต่างประเทศที่มีต่อราชวงศ์เหลียวและชนกลุ่มน้อยซีเซี่ย อัครมหาเสนาบดีที่พระองค์สนิทสนมไว้วางใจ ความเชื่อและศรัทธาในศาสนาต่าง ๆ เช่น ลัทธิเต๋ากับการเสด็จไปสักการะเทพเจ้าตามสถานที่ต่าง ๆ และความเชื่อเรื่อง “พระราชโองการแห่งสวรรค์” อีกทั้งยังเขียนถึงความชื่นชอบส่วนพระองค์ เรื่องราวเกี่ยวกับวังหลัง เช่น ฮองเฮา พระสนม เชื้อพระวงศ์และ ราชนิกุลต่าง ๆ นอกจากนี้ยังมีภาคผนวกแนบท้ายแสดงให้เห็นถึงพระราชกรณียกิจรายปี ซึ่งจัดว่ามีเนื้อหาเกี่ยวกับองค์จักรพรรดิซ่งเจินจงครบถ้วนมากที่สุดเล่มหนึ่ง

Wang (1996) ได้เผยแพร่บทความวิจัยเรื่อง “การวิเคราะห์เวลาที่จดบันทึกในพงศาวดารราชวงศ์ซ่งในส่วนอัตชีวประวัติซ่งเจินจง” ผลงานฉบับนี้ได้ศึกษาความคลาดเคลื่อนเรื่องเวลาที่จดบันทึกในพงศาวดารราชวงศ์ซ่งที่ปรากฏอยู่ในส่วนของเนื้อหาดังกล่าว ผลวิจัยทำให้ผู้อ่านทราบเวลาของแต่ละเหตุการณ์ได้ถูกต้องยิ่งขึ้น

Yan (2004) ได้เขียนบทความวิจัยเรื่อง “การวิเคราะห์แรงจูงใจที่กระตุ้นให้จักรพรรดิซ่งเจินจงเสด็จสักการะเทพเจ้า ณ เขาไท่ซาน” บทความนี้ได้มุ่งเน้นการศึกษาปัจจัยด้านการเมืองและสภาพจิตใจส่วนพระองค์ที่เป็นสาเหตุหลักส่งผลให้จักรพรรดิซ่งเจินจงเสด็จสักการะเทพเจ้า ณ เขาไท่ซาน บ่อยครั้งนอกจากนี้ยังกล่าวถึงผลกระทบต่อกองคลังซึ่งเป็นค่าใช้จ่ายที่ฟุ่มเฟือยจนโดนคนรุ่นหลังประณาม

Yang (2005) ได้เขียนบทความวิจัยเรื่อง “จักรพรรดิซ่งเจินจงกับความรุ่งเรืองและการล่มสลายของราชวงศ์ซ่งเหนือ” บทความนี้ได้มุ่งเน้นวิเคราะห์การบริหารราชการแผ่นดินขององค์จักรพรรดิซ่งเจินจงที่เป็นปัจจัยส่งผลต่อความรุ่งเรืองและล่มสลายของราชวงศ์ซ่งในเวลาต่อมา

Guo (2006) ได้ตีพิมพ์บทความวิจัยเรื่อง “ปัจจัยที่ส่งผลให้จักรพรรดิซ่งเจินจงเซ็นสนธิสัญญาฉานยวน” บทความนี้ได้มุ่งเน้นวิเคราะห์สาเหตุต่าง ๆ ที่เป็นทั้งปัจจัยส่วนพระองค์ ปัจจัยภายในและภายนอกที่ทำให้จักรพรรดิซ่งเจินจงเซ็นสนธิสัญญาสันติภาพ โดยยอมแลกกับการจ่ายเป็นเงินและผ้าไหมจำนวนมาก

Gao (2007) ได้เผยแพร่บทความวิจัยเรื่อง “การศึกษาช่วงแรกแห่งการบริหารประเทศขององค์จักรพรรดิซ่งเจินจง” บทความนี้ได้ศึกษาการปกครองประเทศที่องค์จักรพรรดิซ่งเจินจงทรงขึ้นครองราชย์ในระยะแรก ทั้งด้านนโยบายการบริหารจัดการภายในและภายนอกประเทศที่มีต่อราชวงศ์เหลียวและชนกลุ่มน้อยซีเซี่ย ณ ขณะนั้น

อย่างไรก็ตาม หลังจากสืบค้นข้อมูลทั้งหมดแล้วพบว่าไม่เคยมีการศึกษาโดยนำเอาหลักทศพิธราชธรรม 10 ประการมาวิเคราะห์องค์จักรพรรดิซ่งเจินจงแบบลึกซึ้ง ดังนั้น ผู้วิจัยจึงคิดว่างานวิจัยเรื่องนี้น่าศึกษาและผลวิจัยที่ได้จะเป็นองค์ความรู้ใหม่ อีกทั้งงานวิจัยนี้ยังได้นำเอาหลักการบริหารประเทศด้านการเมืองการปกครอง เศรษฐกิจ การทหาร สังคม การต่างประเทศและศาสนาทั้ง 6 ด้านมาศึกษาหาแนวนโยบายการบริหารประเทศด้านต่าง ๆ ของพระองค์ ซึ่งผลวิจัยสามารถเติมเต็มข้อมูลส่วนนี้ได้ ทำให้ได้ทราบแนวนโยบายการบริหารแผ่นดินในปี ค.ศ.997-1022 ช่วงที่องค์จักรพรรดิซ่งเจินจงครองราชย์ ดังนั้น ผลวิจัยที่ได้จึงเป็นประโยชน์ต่อวงการประวัติศาสตร์จีน โดยเฉพาะประวัติศาสตร์ราชวงศ์ซ่ง นอกจากนี้ยังเป็นประโยชน์ต่อผู้สนใจประวัติศาสตร์จีนชาวไทยที่ไม่สามารถอ่านภาษาจีนได้แต่สามารถเข้าถึงข้อมูลส่วนนี้ได้

**วัตถุประสงค์การวิจัย**

1. เพื่อศึกษาหลักการบริหารประเทศด้วยหลักทศพิธราชธรรมขององค์จักรพรรดิซ่งเจินจง

2. เพื่อวิเคราะห์แนวทางการบริหารประเทศด้านการเมืองการปกครอง เศรษฐกิจ การทหาร สังคม การต่างประเทศ และศาสนาขององค์จักรพรรดิซ่งเจินจง

**วิธีดำเนินการวิจัย**

**1. ข้อมูลและขอบเขตงานวิจัย**

งานวิจัยนี้มุ่งเน้นการศึกษาเฉพาะตัวบุคคลคือองค์จักรพรรดิซ่งเจินจงจากเอกสารพงศาวดารราชวงศ์ซ่ง ซึ่งเป็นงานวิจัยเอกสารทางประวัติศาสตร์จากแหล่งข้อมูลทุติยภูมิ(Historical and Documentary Research) เนื้อหาหลักของงานวิจัยฉบับนี้คือ วิเคราะห์พระราชกรณียกิจด้านต่าง ๆ ที่ปรากฏอยู่ในเนื้อหาส่วนของอัตชีวประวัติส่วนพระองค์ โดยศึกษาเอกสารพงศาวดารราชวงศ์ซ่งที่บันทึกโดยขุนนางสมัยราชวงศ์หยวนนามว่า“ทัวทัว” เนื้อหาในหมวดของอัตชีวประวัติ องค์จักรพรรดิซ่งเจินจงซึ่งอยู่ใน《宋史·真宗本纪一》《宋史·真宗本纪二》และ《宋史·真宗本纪三》 บทที่ 6-8 (ตอนที่ 1-3) ตั้งแต่หน้าที่ 103-173 ของสำนักพิมพ์จงหัวซูจวี๋ ค.ศ.1995

**2. เครื่องมือที่ใช้ในการเก็บรวบรวมข้อมูล**

2.1 ใช้แบบบันทึกที่แบ่งหัวข้อตามกรอบแนวคิดทฤษฎีหลักทศพิธราชธรรม 10 ประการเป็นเครื่องมือในการจดข้อมูล

2.2 ใช้แบบบันทึกที่แบ่งหัวข้อตามกรอบแนวคิดทฤษฎีด้านการเมืองการปกครอง เศรษฐกิจ สังคม การทหาร การต่างประเทศและศาสนามาเป็นเครื่องมือในการจดข้อมูลเชิงนโยบายด้านต่าง ๆ

**3. การเก็บรวบรวมข้อมูล**

3.1เก็บรวบรวมข้อมูลโดยแยกแยะเนื้อหาตามกรอบแนวคิดทฤษฎีเรื่องหลักทศพิธราชธรรมทั้ง 10 ประการ ดังนี้

(1) ทาน - การให้ (2) ศีล – การทรงศีลบำเพ็ญตน (3) บริจาค - ความเสียสละ (4) อาชชวะ – ความซื่อตรง (5) มัททวะ - ความอ่อนโยน (6) ตบะ - ความมานะพยายาม (7) อักโกธะ - ความไม่โกรธ (8) อวิหิงสา - ความไม่เบียดเบียน (9) ขันติ - ความอดทน (10) อวิโรธนะ – ความเที่ยงธรรม

3.2เก็บรวบรวมข้อมูลเชิงนโยบายด้านต่าง ๆ โดยแยกแยะเนื้อหาตามลำดับทั้ง 6 ด้าน ดังนี้

การเมืองการปกครอง

เศรษฐกิจ

องค์จักรพรรดิซ่งเจินจง สังคม

การทหาร

การต่างประเทศ

ศาสนา

**4. การวิเคราะห์ข้อมูล**

งานวิจัยฉบับนี้เป็นงานวิจัยเชิงคุณภาพ(Qualitative Research) โดยการวิเคราะห์เอกสารทางประวัติศาสตร์(Historical Documentary Analysis) ในส่วนของอัตชีวประวัติองค์จักรพรรดิซ่งเจินจง(Contents) จากนั้นใช้วิธีการบรรยายและสรุปผลแบบพรรณนาโวหาร(Stylistic Description)

**ผลการวิจัย**

**1. ผลการวิเคราะห์หลักการบริหารประเทศด้วยหลักทศพิธราชธรรม 10 ประการ**

ผลจากการศึกษาหลักฐานที่บันทึกไว้ในพงศาวดารอัตชีวประวัติซ่งเจินจงพบว่าพระองค์ทรงยึดหลักทศพิธราชธรรมเป็นแนวทางในการบริหารราชการแผ่นดิน ทำให้ภาพรวมของราชวงศ์ซ่งเหนือในขณะนั้นค่อนข้างสงบสุข ซึ่งมีรายละเอียดดังนี้

**ตารางที่ 1**: พระราชกรณียกิจต่าง ๆ ขององค์จักรพรรดิซ่งเจินจงกับหลักทศพิธราชธรรม 10 ประการ

|  |  |  |
| --- | --- | --- |
| หลักธรรมข้อที่ | หลักทศพิธราชธรรม | พระราชกรณียกิจ |
| ธรรมะข้อ 1 | **ทาน** | ทรงพระราชทานพัสดุสิ่งของและปัจจัยที่จำเป็นในการดำรงชีวิตแก่ผู้สมควรได้รับประจำ |
| ธรรมะข้อ 2 | **ศีล** | ทรงมีพระราชศรัทธาในศาสนาต่าง ๆ โดยเฉพาะลัทธิเต๋า ได้เสด็จออกบำเพ็ญตนและสักการะสิ่งศักดิ์สิทธิ์บ่อยครั้ง |
| ธรรมะข้อ 3 | **บริจาค** | ทรงรับสั่งให้ขุนนางไปให้ความช่วยเหลือแก่พสกนิกรผู้ยากไร้พร้อมบริจาคสิ่งของตามความจำเป็น |
| ธรรมะข้อ 4 | **อาชวะ** | ทรงมีความซื่อสัตย์และซื่อตรงต่อหน้าที่ เช่น รับสั่งให้ผู้ต้องหาคดีฉ้อโกงและคอรัปชั่นต้องได้รับโทษอาญาตามกฎหมาย |
| ธรรมะข้อ 5 | **มัททวะ** | ทรงมีพระราชอัฌชาสัยอ่อนโยน ทรงสัมมาคารวะอ่อนน้อม ทรงให้เกียรติกับขุนนางชั้นผู้ใหญ่ที่เข้าเฝ้าฯ และน้อมพระวรกายคารวะก่อนเสมอ |
| ธรรมะข้อ 6 | **ตบะ** | ทรงมีความเพียรและใส่พระทัยในการบริหารปกครอง ไม่ว่าเรื่องราชการจะใหญ่หรือเล็กทรงตั้งใจปฏิบัติหน้าที่ตามภารกิจให้สำเร็จลุล่วงอย่างรวดเร็ว |
| ธรรมะข้อ 7 | **อักโกธะ** | ความไม่โกรธและอภัย เช่น ทางการจับกุมตัวหัวหน้าชนเผ่าและพวก พระองค์ทรงมีพระเมตตา นอกจากไม่โกรธเคืองแล้วยังปล่อยตัวกลับสู่ถิ่นฐานเดิม |
| ธรรมะข้อ 8 | **อวิหิงสา** | ทรงไม่เบียดเบียนและไม่ปรารถนาจะก่อทุกข์แก่ผู้ใดแม้กระทั้งกับสัตว์ทั้งหลาย เช่น ทรงคืนสัตว์ป่าต่าง ๆ ที่ขุนนางท้องถิ่นนำมาถวายทุกครั้ง |
| ธรรมะข้อ 9 | **ขันติ** | ทรงมีพระขันติเมตตากรุณาธิคุณ งดโทษผู้กระทำผิดล่วงพระอาญาและควรจะลงราชทัณฑ์ เช่น พระองค์ทรงให้อภัยโทษและปล่อยตัวเป็นอิสระแก่นักโทษกบฏ |
| ธรรมะข้อ 10 | **อวิโรธนะ** | ทรงรักษาความเที่ยงธรรมและความยุติธรรม เช่น ทรงตักเตือนมิให้มีการแบ่งพรรคแบ่งพวก มิฉะนั้นจะให้สอบสวนพฤติกรรมผ่านกระบวนการตามกฎหมาย |

**ธรรมะข้อ 1: ทาน** หมายถึง พระราชทานพัสดุสิ่งของหรือปัจจัยที่จำเป็นในการดำรงชีวิตแก่ผู้สมควรได้รับ ได้แก่ พระภิกษุสงฆ์และราษฎรผู้ยากไร้ เป็นต้น ซึ่งตามหลักฐานที่ปรากฏในพงศาวดารอัตชีวประวัติซ่งเจินจงจะเห็นได้ว่ามีการบันทึกการทำทานในรูปแบบต่าง ๆ มากมาย เช่น

“咸平一年九月壬申，赐终南隐士种放粟帛缗钱。” (脱,1995,p.107)

“ปีรัชศกเสียนผิงที่ 1(ค.ศ.998) เดือน 9 วันที่ 16 พระองค์ทรงพระราชทานสิ่งของเงินทองให้กับนักพรต จ่งฟ่างซึ่งอาศัยอยู่อย่างสันโดษที่เมืองจงหนัน” (Tuo, 1995,p.107)

“咸平二年闰月丙午，诏江、浙饥民入城池渔采勿禁。” (脱,1995,p.109)

“ปีรัชศกเสียนผิงที่ 2(ค.ศ.999) เดือน 8 วันที่ 23 ทรงพระราชทานให้ราษฎรผู้ยากไร้บริเวณเจียงซูและ เจ้อเจียงลงจับปลาในหนองน้ำขึ้นมากินได้โดยไม่ผิดกฎหมาย” (Tuo, 1995,p.109)

**ธรรมะข้อ 2: ศีล** หมายถึง การทรงศีลหรือการที่ทรงตั้งสังวรรักษาพระอาการ กาย วาจา ให้สะอาดปราศจากโทษอันควรครหา พระองค์ทรงมีพระราชศรัทธาในศาสนาต่าง ๆ โดยเฉพาะลัทธิเต๋า ลัทธิขงจื้อและศาสนาพุทธ

“咸平一年二月癸巳，吕端等言彗出之应，当在齐、鲁分。帝曰：‘朕以天下为忧，岂直一方耶？’ 甲午，诏求直言，避殿减膳。乙未，虑囚，老幼疾病，流以下听赎，杖以下释之。丁酉，彗灭。” (脱,1995,pp.106-107)

“ปีรัชศกเสียนผิงที่ 1(ค.ศ.998) เดือน 2 วันที่ 4 อัครมหาเสนาบดีหลี่ว์ตวนกล่าวว่าเกิดปรากฏการณ์ดาวหางตกตรงบริเวณช่วงรอยต่อเดิมของแคว้นฉีและแคว้นหลู่ องค์จักรพรรดิซ่งเจินจงทรงดำรัสว่า: ‘ข้าพเจ้าฯ เป็นห่วงสถานการณ์ตอนนี้ของประเทศมาก สงสัยคงเป็นลางร้ายแจ้งเหตุว่าอาจเกิดภัยพิบัติครั้งใหญ่ขึ้นในไม่ช้า’ ต่อมา วันที่ 5 ทรงงดออกว่าราชการพร้อมถือศีลอด จากนั้นวันที่ 6 ทรงตรัสถามสารทุกข์สุกดิบและความเป็นอยู่ของเหล่าบรรดานักโทษ คนชรา เด็กและผู้ป่วยทั้งหลาย อีกทั้งยังทรงโปรดเกล้าให้นักโทษที่ถูกเนรเทศได้ไถ่ถอนตนเอง หากโทษต่ำกว่าการเฆี่ยนตีก็จะได้รับการปล่อยตัวนิรโทษกรรมโดยถ้วนหน้า ในที่สุดวันที่ 8 ดาวหางก็หายลับไปจากท้องฟ้า” (Tuo,1995,pp.106-107)

**ธรรมะข้อ 3: บริจาค** หมายถึง การที่พระองค์พระราชบริจาคสิ่งของที่พระราชทานให้เป็นประโยชน์ทั้งแก่ พระราชวงศานุวงศ์และข้าทูลละอองธุลีพระบาทตามฐานะที่ราชการฉลองพระเดชพระคุณ รวมทั้งพระราชทานแก่ประชาชนผู้ยากไร้ได้อาศัยเลี้ยงชีวิต

“咸平一年十二月，定州雹伤稼，遣使振恤，除是年租。” (脱,1995,p.108)

“ปีรัชศกเสียนผิงที่ 1(ค.ศ.998) เดือน 12 เมืองติ้งโจวเกิดภัยพิบัติพายุน้ำแข็ง สร้างความเสียหายให้กับเรือกสวนไร่นา พระองค์ทรงรับสั่งให้ขุนนางไปช่วยเหลือพร้อมกับบริจาคสิ่งของ อีกทั้งยังยกเว้นภาษีค่าเช่าที่นา รายปี” (Tuo,1995,p.108)

**ธรรมะข้อ 4: อาชวะ** หมายถึง ความซื่อตรง พระองค์ทรงมีความซื่อตรงต่อหน้าที่ ตั้งมั่นอยู่ในสัตย์สุจริตและปฏิบัติตามกฎหมายอย่างเคร่งครัดแบบตรงไปตรงมา

“咸平三年五月丁卯，坐赃枉法者论如律。” (脱,1995,p.112)

“ปีรัชศกเสียนผิงที่ 3(ค.ศ.1000) เดือน 5 วันที่ 25 ลงโทษผู้ต้องหาคดีฉ้อโกงและคอรัปชั่นตามประมวลกฎหมายอาญาของบ้านเมือง” (Tuo, 1995,p.112)

**ธรรมะข้อ 5: มัททวะ** หมายถึง ความอ่อนโยน ทรงมีพระราชอัชฌาสัยอ่อนโยน ไม่ดื้อดึงถือพระองค์แม้มีผู้ตักเตือนในบางอย่าง ด้วยความมีเหตุผลก็จะทรงพิจารณาโดยถี่ถ้วน ถ้าถูกต้องดีชอบก็ทรงอนุโมทนาและปฏิบัติตาม ทรงสัมมาคารวะอ่อนน้อมแก่ท่านผู้เจริญโดยวัยและโดยคุณ ไม่ทรงดูหมิ่นเหยียดหยาม

“故事，殿庐幄次在宰相上，宫僚称臣，皆推让弗受。见宾客李至、李沆，必先拜，迎送降阶及门。” (脱,1995,p.104)

“ขณะที่องค์จักรพรรดิซ่งเจินจงทรงเป็นองค์รัชทายาทนั้น หากอ้างตามจารีตประเพณี พระองค์ต้องนั่งอยู่เหนือเหล่าบรรดาขุนนางชั้นผู้ใหญ่ทั้งหลาย แต่พระองค์ทรงให้เกียรติและปฏิเสธ นอกจากนี้เมื่ออัครมหาเสนาบดี หลี่จื้อและหลี่ฮั่งเข้าเฝ้าฯ พระองค์จะทรงน้อมพระวรกายคารวะให้ก่อนเสมอ อีกทั้งยังทรงเดินมาส่งถึงหน้าบันไดประตูวังอีกด้วย” (Tuo, 1995,p.104)

**ธรรมะข้อ 6: ตบะ** หมายถึง ความเพียร ทรงสมาทานกุศลวัตรด้วยการเอาพระราชหฤทัยใส่ในการปกครองพระราชอาณาเขต และประชาชนให้มีความสุขปราศจากภยันตราย ตลอดถึงการที่ทรงมีพระอุตสาหะอันแรงกล้าในกุศลสมาทาน

“开封政务填委，帝留心狱讼，裁决轻重，靡不称惬，故京狱屡空，太宗屡诏嘉美。” (脱,1995,104)

“ณ ที่ว่าการศาลไคเฟิงมีคดีความต้องออกว่าราชการจำนวนมาก พระองค์ซึ่งนั่งบัลลังก์เป็นประธานผู้พิพากษาแห่งเมืองไคฟง ณ ขณะนั้น ไม่ว่าคดีใหญ่หรือเล็กพระองค์ทรงตั้งใจปฏิบัติหน้าที่ตามภารกิจให้สำเร็จลุล่วงอย่างรวดเร็ว โดยลงโทษหนักเบาสมควรแก่อาญา ส่งผลให้สถานที่จองจำหรือคุกในสมัยนั้นมักว่างเว้นจากนักโทษที่รอการตัดสินความ ในขณะนั้นองค์จักรพรรดิซ่งไท่จง(พระราชบิดา) ทรงมีพระราชโองการชื่นชมถึงการเอาใจใส่ในภารกิจการงานขององค์จักรพรรดิซ่งเจินจงอยู่บ่อยครั้ง” (Tuo, 1995,p.104)

**ธรรมะข้อ 7: อักโกธะ** หมายถึง ความไม่โกรธ ทรงมีพระกริยาที่ไม่โกรธโดยวิสัย มิใช่เหตุที่ควรโกรธ แม้มีเหตุที่ให้ทรงพระพิโรธ แต่ทรงข่มเสียให้อันตรธานสงบระงับไป ด้วยทรงมีพระเมตตาอยู่เสมอ ไม่ทรงปรารถนาจะก่อภัย ก่อเวรแก่ผู้ใด

“咸平二年冬十月壬子，宜州执溪峒蛮酋三十余人诣阙，诏释其罪，遣还。” (脱,1995,p.110)

“ฤดูหนาวปีรัชศกเสียนผิงที่ 2(ค.ศ.999) เดือน 10 วันที่ 3 ทางราชวงศ์ซ่งได้จับกุมตัวหัวหน้าชนเผ่าซีต้งหมันและพวกจำนวน 30 กว่าคนที่เมืองอี้โจวแล้วส่งมอบให้กับทางราชสำนักฯ แต่ทว่าองค์จักรพรรดิซ่งเจินจงทรงมี พระเมตตา นอกจากไม่โกรธเคืองแล้วยังมีพระราชโองการให้ปล่อยตัวพวกเขาเหล่านั้นกลับสู่ถิ่นฐานไปใช้ชีวิตอย่างอิสระในภูมิลำเนาของตน” (Tuo,1995,p.110)

**ธรรมะข้อ 8: อวิหิงสา** หมายถึง ความไม่เบียดเบียน ด้วยทรงมีพระราชอัชฌาสัยกอปรด้วยพระราชกรุณา ไม่ทรงปรารถนาจะก่อทุกข์แก่ผู้ใดแม้กระทั้งสัตว์ ไม่ทรงเบียดเบียนพระราชวงศ์ ข้าทูลละอองธุลีพระบาทและเหล่าอาณาประชาราษฎร์ให้ลำบากด้วยเหตุอันไม่ควรกระทำ

“咸平四年五月戊子，亳州贡白兔，还之。” (脱,1995,p.115)

“ปีรัชศกเสียนผิงที่ 4(ค.ศ.1001) เดือน 5 วันที่ 17 ผู้ว่าการเมืองปั๋วโจวถวายกระต่ายขาว แต่พระองค์ทรงคืนกลับไป” (Tuo, 1995,p.115)

“咸平四年十一月壬申，知阶州窦玭献白鹰，还之。” (脱,1995,p.116)

“ปีรัชศกเสียนผิงที่ 4(ค.ศ.1001) เดือน 11 วันที่ 5 ผู้ว่าการเมืองเจียโจวนามว่าโต้วผินได้ถวายนกอินทรีขาว แต่พระองค์ทรงมอบคืน” (Tuo, 1995,p.116)

**ธรรมะข้อ 9: ขันติ** หมายถึง ความอดทน ทรงมีพระราชหฤทัยดำรงมั่นในขันติ มีความอดทนต่อสิ่งที่ควรอดทน เช่น อดทนต่อเวทนาอันเกิดขึ้นและทรงมีพระขันติเมตตากรุณาธิคุณ งดโทษผู้มีความประมาท กระทำผิดล่วงพระอาญาและควรจะลงราชทัณฑ์ แต่ก็ทรงระงับด้วยความอดทนไว้ได้

“咸平四年冬十月辛巳，泾原部署系内属蕃族数叛者九十一人，请诛之，诏释其罪。” (脱,1995,p.118)

“ฤดูหนาวปีรัชศกเสียนผิงที่ 4(ค.ศ.1001) เดือน 10 วันที่ 19 ทางราชสำนักฯ ขอให้ประหารชีวิตนักโทษกบฏเผ่าพานจู๋ในค่ายบัญชาการทหารจิงหยวน จำนวน 91 คน แต่ทว่าพระองค์ทรงพระราชทานอภัยโทษและปล่อยตัวเป็นอิสระ” (Tuo,1995,p.118)

**ธรรมะข้อ 10: อวิโรธนะ** หมายถึง ความเที่ยงธรรม ทรงรักษาความยุติธรรมไม่ให้แปรผันจากสิ่งที่ตรง และดำรง พระอาการไม่ยินดียินร้ายต่ออำนาจคติทั้งปวง หรืออีกนัยหนึ่งคือความไม่ประพฤติผิดในขัตติยราชประเพณี ทรงดำรงอยู่ในพระราชจริยาวัตรของพระมหากษัตริย์

“咸平二年二月己酉，戒百官比周奔竞，有弗率者，御史台纠之。” (脱, 1995,p.108)

“ปีรัชศกเสียนผิงที่ 2(ค.ศ.999) เดือน 2 วันที่ 25 มีพระราชโองการตักเตือนห้ามปรามมิให้มีการแบ่งพรรคแบ่งพวกหรือฝักใฝ่ฝ่ายใด มิฉะนั้นจะมอบอำนาจให้ผู้ตรวจการสอบสวนพฤติกรรมผ่านกระบวนการยุติธรรม” (Tuo, 1995,p.108)

สรุปช่วงองค์จักรพรรดิซ่งเจินจงครองราชย์สังคมมีความสงบสุข ซึ่งหลีกเลี่ยงมิได้ว่าเป็นเพราะพระองค์ทรงใช้หลักทศพิธราชธรรม 10 ประการมาช่วยบริหารปกครองบ้านเมือง เพื่อสร้างความผาสุกให้กับเหล่าอาณาประชาราษฎร์ได้อยู่เย็นเป็นสุข

**2. ผลการวิเคราะห์แนวนโยบายการบริหารราชการแผ่นดินด้านต่าง ๆ ขององค์จักรพรรดิซ่งเจินจง**

งานวิจัยนี้สามารถสรุปแนวนโยบายต่าง ๆ ในการบริหารราชการแผ่นดินแต่ละด้านขององค์จักรพรรดิซ่งเจินจง ดังตารางข้างล่างต่อไปนี้

**ตารางที่ 2**: นโยบายต่าง ๆ ในการบริหารราชการแผ่นดินแต่ละด้านขององค์จักรพรรดิซ่งเจินจง

|  |  |  |  |
| --- | --- | --- | --- |
|  | **การบริหารด้านต่าง ๆ** |  | **นโยบาย** |
| 1. | การเมืองการปกครอง | 1.1 | แบ่งเขตการบริหารปกครองส่วนท้องถิ่นจนเป็นระบบมากขึ้น |
| 1.2 | พระราชทานที่ดินทำกินแก่ขุนนางให้มีรายได้เพิ่ม เพื่อลดการโกงกินของเหล่าข้าราชการ |
| 1.3 | ให้ความสำคัญกับการสอบจอหงวนเพื่อคัดเลือกเข้าเป็นขุนนางในระบอบราชการจีนโบราณ |
| 1.4 | ดำเนินคดีกับขุนนางคอรัปชั่น |
| 2. | เศรษฐกิจ | 2.1 | แต่งตั้งตำแหน่งผู้คุมกองคลัง |
| 2.2 | พัฒนาการเกษตรให้เจริญรุ่งเรือง |
| 2.3 | เพิ่มรายได้จากภาษีสินค้าผูกขาดและภาษีการค้า |
| 2.4 | รณรงค์ส่งเสริมให้มีระบบ“การซื้อล่วงหน้า” |
| 3. | สังคม | 3.1 | ปราบปรามผู้ทรงอิทธิพลท้องถิ่น |
| 3.2 | ช่วยเหลือคนยากคนจนและผู้ประสบเคราะห์กรรมทั้งหลายประจำ |
| 4. | การทหาร | 4.1 | ขุดขยายคูคลองตามแนวชายแดน |
| 4.2 | คัดเลือกขุนศึกและเหล่าทหารกล้า |
| 4.3 | พระราชทานรางวัลแก่ผู้ที่สร้างผลงานในศึกสงคราม |
| 4.4 | ประกาศใช้นโยบายการเกณฑ์ทหาร |
| 5. | การต่างประเทศ | 5.1 | ไม่ยอมแบ่งดินแดน แต่ยอมใช้เงินทองแลกสันติภาพ |
| 5.2 | ใช้สิ่งศักดิ์สิทธิ์สร้างความศรัทธาและสยบความกลัวที่มีต่อราชวงศ์เหลียวและชนเผ่าซีเซี่ย |
| 6. | ศาสนา | 6.1 | ศรัทธาในลัทธิเต๋าโดยใช้เป็นศูนย์รวมจิตใจของทุกฝ่าย |
| 6.2 | เลื่อมใสในลัทธิขงจื๊อโดยใช้แนวคิดขงจื๊อเป็นที่ยึดเหนี่ยวของทุกคน |
| 6.3 | บูชาพุทธศาสนาโดยเชื่อว่าคำสอนช่วยบริหารประเทศง่ายขึ้น |

2.1 นโยบายด้านการเมืองการปกครอง:

2.1.1 แบ่งเขตการบริหารปกครองส่วนท้องถิ่นจนเป็นระบบมากขึ้น

สมัยองค์จักรพรรดิซ่งไท่จงการแบ่งเขตการบริหารราชการส่วนท้องถิ่นยังไม่ค่อยเป็นระบบ เขตพื้นที่ขุนนางขนถ่ายเสบียงดูแลอยู่นั้นเรียกว่า“สาย”(路) ปีรัชศกจื้อเต้าที่ 3(ค.ศ.997) เมื่อองค์จักรพรรดิซ่งเจินจงขึ้นครองราชย์ก็ได้ประกาศให้ทั่วประเทศแบ่งเป็น 15 สาย ตอนนั้นเขตเสฉวนได้ถูกแบ่งเพียง 1 สายเท่านั้น ซึ่งมีขนาดใหญ่เกินไปจึงไม่เอื้อต่อการบริหารจัดการ เมื่อถึงปีรัชศกเสียนผิงที่ 4(ค.ศ.1001) องค์จักรพรรดิซ่งเจินจงได้แบ่งเขตเสฉวนออกเป็น 4 สาย ดังนั้นในสมัยราชวงศ์ซ่งได้แบ่งเขตบริหารทั้งประเทศออกเป็น 18 สาย การแบ่งเช่นนี้ค่อนข้างสมเหตุสมผลมากกว่า ทำให้การบริหารประเทศทำได้คล่องกว่า จึงได้ประกาศใช้เรื่อยมาตลอดทั้งราชวงศ์สืบไป

2.1.2 พระราชทานที่ดินทำกินแก่ขุนนางให้มีรายได้เพิ่ม เพื่อลดการฉ้อโกงของเหล่าข้าราชการ

เมื่อองค์จักรพรรดิซ่งเจินจงขึ้นครองราชย์ไม่นานได้ตัดสินใจครั้งใหญ่ คือประกาศใช้นโยบายพระราชทานที่ดินทำกินให้กับขุนนางข้าราชการเพื่อเพิ่มรายได้ แท้จริงแล้วนโยบายดังกล่าวมีมาตั้งแต่สมัยโบราณก่อนสมัยราชวงศ์ฉิน แต่ในอดีตที่ดินส่วนใหญ่เป็นของรัฐ เมื่อมาถึงสมัยราชวงศ์ซ่งที่ดินของรัฐค่อนข้างน้อยประมาณ 10 เปอร์เซ็นต์ของที่ดินทำกินทั้งหมด ดังนั้น การยกที่ดินให้ขุนนางในสมัยราชวงศ์ซ่งจึงแตกต่างกันกับในอดีต ผู้ที่ได้รับพระราชทานที่ดินทำกินจะเป็นขุนนางที่กำลังปฏิบัติอยู่ในหน้าที่ เปรียบเสมือนโบนัสพิเศษสำหรับข้าราชการท้องถิ่น บางคนเรียกที่นาที่ได้รับพระราชทานว่า“ที่นาสำหรับเลี้ยงชีพอย่างสุจริต” เนื่องจากเงินเดือนของขุนนางท้องถิ่นค่อนข้างน้อย การเพิ่มรายได้ให้พวกเขาจึงสามารถลดปัญหาการโกงกินได้ ดังนั้น นโยบายดังกล่าวจึงเกิดประโยชน์ต่อการดำรงชีวิตและปฏิบัติหน้าที่ในราชการด้วยความซื่อสัตย์

2.1.3 ให้ความสำคัญกับการสอบคัดเลือกเข้าเป็นขุนนางในระบอบราชการจีนโบราณ(จอหงวน)

การสอบเพื่อคัดเลือกเข้าเป็นขุนนางในระบอบราชการจีนหรือเรียกอีกอย่างหนึ่งว่าการสอบจอหงวนนั้น ได้ก่อตั้งขึ้นสมัยราชวงศ์สุยแล้วเจริญรุ่งเรืองในสมัยราชวงศ์ถัง อีกทั้งยังมีการพัฒนาระบบการสอบเรื่อยมา โดยเฉพาะอย่างยิ่งหลังสถาปนาราชวงศ์ซ่งเหนือ จากวรรณกรรมบทพระราชนิพนธ์ขององค์จักรพรรดิซ่งเจินจง เรื่อง“บทกวีเตือนให้เรียน” 《劝学诗》จะเห็นได้ว่าพระองค์ทรงให้ความสำคัญกับการสอบฯ อย่างมาก อีกทั้งกฎเกณฑ์หลายอย่างได้ถูกวางรากฐานและกำหนดขึ้นในสมัยนี้

2.1.4 ดำเนินคดีกับขุนนางคอรัปชั่น

ปีรัชศกเทียนสี่ที่ 1(ค.ศ.1017) องค์จักรพรรดิซ่งเจินจงได้บัญญัติบทลงโทษขุนนางผู้ใหญ่ที่รับรองพฤติกรรมให้กับขุนนางผู้กระทำความผิดไม่ว่าโทษจะหนักหรือเบา เพื่อกระตุ้นให้ตระหนักถึงความสำคัญและหลีกเลี่ยงการรับรองให้กับขุนนางกังฉินทั้งหลาย ซึ่งระบบนี้สามารถป้องกันขุนนางคอรัปชั่นได้เป็นอย่างดี ช่วงกลางและช่วงหลังการบริหารราชการแผ่นดินขององค์จักรพรรดิซ่งเจินจงจะเห็นได้ว่าไม่มีขุนนางคอรัปชั่นได้รับโทษถึงขั้นประหารชีวิต แต่คดีคดโกงฉ้อราษฎร์บังหลวงของ ขุนนางกลับลดน้อยลงอย่างชัดเจน แสดงว่าการกำหนดบทลงโทษขุนนางผู้รับรองพฤติกรรมต้องร่วมรับโทษทัณฑ์พร้อมกับผู้กระทำผิดนั้นเป็นวิธีที่ได้ผลและประสบความสำเร็จในระดับหนึ่ง

2.2 นโยบายด้านเศรษฐกิจ:

2.2.1 แต่งตั้งตำแหน่งผู้คุมกองคลัง

ตั้งแต่ต้นราชวงศ์ซ่งเหนือเป็นต้นมา หน่วยงานที่รับผิดชอบด้านการเงินมีอยู่ทั้งหมด 3 องค์กร ดังนี้: 1.กรมเกลือและเหล็กกล้า(盐铁司) 2.กรมฝ่ายแผน(度支司) 3.กรมทะเบียนราษฎร์(户部司) แต่ละหน่วยงานมีขุนนางดำรงตำแหน่งหัวหน้าและรองหัวหน้ากรมทำหน้าที่รับผิดชอบ โดยมีการแบ่งภาระหน้าที่ดังนี้ หัวหน้ากรมเกลือและเหล็กกล้าทำหน้าที่คอยควบคุมดูแลส่วนรายได้ในระบบสินค้าผูกขาด ภาษีการค้าและเหมืองแร่ หัวหน้ากรมฝ่ายแผนทำหน้าที่จัดวางแผนรายได้ ส่วนกรมทะเบียนราษฎร์ทำหน้าที่ดูแลจัดเก็บภาษีไร่นา ทั้ง 3 หน่วยงานมักจะขัดแย้งจนเกิดข้อวิพากษ์ขึ้นเรื่อย องค์จักรพรรดิซ่งเจินจงจึงแต่งตั้งขุนนางดำรงตำแหน่งผู้คุมกองคลัง(三司使) ขึ้นเพื่อทำหน้าที่ควบคุมดูแลทั้ง 3 หน่วยงาน โดยมีอัยการทำงานภายใต้สังกัด เมื่อเป็นเช่นนี้อำนาจทั้งหมดของกองคลังจึงอยู่ในมือของผู้คุมกองคลังแต่เพียงผู้เดียวโดยขึ้นตรงต่อ องค์จักรพรรดิ แม้แต่ขุนนางชั้นผู้ใหญ่อย่างอัครมหาเสนาบดีก็ไม่สามารถแทรกแซงได้ เท่ากับว่าองค์จักรพรรดิซ่งเจินจงสามารถควบคุมการเงินในกองคลังทั้งหมด

2.2.2 พัฒนาการเกษตรให้เจริญรุ่งเรือง

ช่วงองค์จักรพรรดิซ่งเจินจงครองราชย์พืชผลส่วนใหญ่เก็บเกี่ยวได้ผลดี บางปีเก็บเกี่ยวได้จนล้นโกดังยุ้งฉาง ช่วงปลายของการครองราชย์เกิดภัยพิบัติทางธรรมชาติ พืชผลทางการเกษตรมีเพลี้ยลงจนติดโรคในวงกว้าง แม้ว่าตอนนั้นยังไม่หยุดเสด็จประพาสไปสักการะสิ่งศักดิ์สิทธิ์ แต่พระองค์ยังคงพยายามคิดหาวิธีฆ่าเพลี้ยเพื่อช่วยเกษตรกรให้ผ่านพ้นวิกฤติ นอกจากนี้ยังมีการตีพิมพ์เผยแพร่หนังสือที่เรียบเรียงขึ้นโดยมีเนื้อหาเกี่ยวกับเกษตรกรรมจำนวน 2 เล่มได้แก่เรื่อง“หลักสำคัญสี่ฤดูกาล”《四时纂要》และ “เทคนิคสำคัญของความสามัคคีในหมู่ประชาชน”《齐民要术》มอบขุนนางท้องถิ่นนำไปแจกจ่ายให้เกษตรกร ซึ่งมีประโยชน์ต่อการพัฒนาการเกษตรในขณะนั้นอย่างมาก พระองค์ทรงเล็งเห็นความสำคัญเช่นนี้นั้นเป็นผลดีต่อการฟื้นฟูสภาพเศรษฐกิจ สังคมและเกษตรกรรมหลังสงครามได้เป็นอย่างดี

2.2.3 เพิ่มรายได้จากภาษีสินค้าผูกขาดและภาษีการค้า

ช่วงแรกขององค์จักรพรรดิซ่งเจินจงครองราชย์เกิดสงครามบ่อยส่งผลกระทบต่อกองคลัง และหลังสงครามยุติพระองค์ยังได้นำขบวนเสด็จประพาสไปสักการะสิ่งศักดิ์สิทธิ์อย่างต่อเนื่อง พระราชกรณียกิจเหล่านี้ล้วนทำให้กองคลังตกอยู่ในสภาพฝืดเคือง ดังนั้นจึงต้องหาวิธีเพิ่มรายได้เข้าส่วนกลาง พระองค์ทรงตระหนักดีว่าเกษตรกรมีภาระหนักอยู่แล้วหากเพิ่มภาษีไร่นาคงไม่ไหวแน่ จึงหันมาเพิ่มรายได้จากภาษีสินค้าผูกขาดและภาษีการค้าแทน เช่น เกลือ เหล้า ชา เครื่องเทศ สารส้ม เป็นต้น ในช่วงสมัยพระองค์สามารถจัดเก็บภาษีเพิ่มขึ้นจากเดิมอย่างมากเมื่อเทียบกับสมัยองค์จักรพรรดิซ่งไท่จง ซึ่งสินค้าผูกขาดเหล่านี้สามารถเก็บภาษีจากเกลือได้มากที่สุด

2.2.4 รณรงค์ส่งเสริมให้มี “ระบบการซื้อล่วงหน้า”

ฤดูใบไม้ผลิของทุกปีเกษตรกรมักจะมีต้นทุนไม่เพียงพอต่อการลงทุนเพาะปลูก ทางหลวงจึงประกาศใช้นโนบายโดยการออกเงินสำรองให้เป็นทุนใช้ไปก่อน รอจนกระทั้งฤดูร้อนและฤดูใบไม้ร่วงราษฎรค่อยนำเอาผ้าไหมหรือผ้าแพรมาคืนแทนเงินที่เอาไป หากเป็นเช่นนี้จะทำให้เกษตรกรมีเงินเพียงพอต่อการลงทุน ส่วนทางการก็ซื้อผ้าไหมและผ้าแพรในราคาถูกมาใช้ในกองทัพ วิธีการดังกล่าวทั้งสองฝ่ายต่างได้รับผลประโยชน์ นโยบายดังกล่าวเป็นที่ขานรับในวงกว้าง ฤดูใบไม้ผลิในแต่ละปีทางการได้ให้ชาวนากู้ในวงเงินหลายล้านก้วน และเมื่อถึงฤดูร้อนและฤดูใบไม้ร่วงชาวบ้านก็นำเอาผ้าไหมกับผ้าแพรมาจ่ายชดเชยจำนวนหลายล้านพับ สมัยนั้นได้เรียกวิธีการเช่นนี้ว่า“ระบบการซื้อล่วงหน้า”

2.3 นโยบายด้านสังคม:

2.3.1 ปราบปรามผู้ทรงอิทธิพลท้องถิ่น

ในสังคมระบอบศักดินามักมีผู้ทรงอิทธิพลท้องถิ่นร่วมสมคบคิดกับเจ้าหน้าที่หรือผู้มีอำนาจเอารัดเอาเปรียบชาวบ้าน ในช่วงองค์จักรพรรดิซ่งเจินจงครองราชย์ได้พยายามปราบปรามและขจัดผู้ทรงอิทธิพลท้องถิ่นเหล่านี้ให้สิ้นซาก องค์จักรพรรดิซ่งเจินจงได้ปราบปรามและขจัดผู้ทรงอิทธิพลในท้องถิ่น ย่อมเกิดประโยชน์ต่อสังคมส่วนรวมอย่างแน่นอน และเป็นการสร้างรากฐานที่มั่นคงให้กับราชวงศ์ซ่งสืบมา โดยเฉพาะอย่างยิ่งบุคคลที่คิดจะเป็นปฏิปักษ์ต่อทางราชสำนักฯ

2.3.2 ช่วยเหลือคนยากคนจนและผู้ประสบเคราะห์กรรมทั้งหลายประจำ

ตามหลักฐานที่ปรากฏในพงศาวดารอัตชีวประวัติซ่งเจินจงจะเห็นได้ว่ามีการบันทึกเกี่ยวกับการช่วยเหลือราษฎรและคนตกทุกข์ได้ยากในรูปแบบต่าง ๆ มากมาย ทำให้สภาพสังคมโดยรวมในช่วงที่พระองค์ทรงครองราชย์นั้นค่อนข้างสงบสุข ไม่เอารัดเอาเปรียบและเบียดเบียนเหล่าอาณาประชาราษฎร์ที่อยู่ภายใต้การปกครองของพระองค์ เช่น

“大中祥符二年九月戊午，赐秦州被水民粟，人一斛。甲戌，遣使赐戎、泸军民辟瘴药。乙亥，无为军言大风拔木，坏城门、营垒、民舍，压弱者千余人。诏内臣恤视，蠲来年组，收瘗死者，家赐米一斛。丁丑，发官廪振凤州水灾。” (汪, 1996, pp.141-142)

“ปีรัชศกต้าจงเสียงฝูที่ 2(ค.ศ.1009) เดือน 9 วันที่ 7 ทรงพระราชทานข้าวสารคนละ 1 กระสอบแก่ผู้ที่ได้รับภัยพิบัติจากอุทกภัยน้ำท่วมบริเวณเมืองฉินโจว วันที่ 23 ทรงมีพระกระแสรับสั่งให้ขุนนางเอายารักษาโรคมอบแก่ทหารและชาวบ้านเมืองหรงโจวและหลูโจว วันที่ 24 ค่ายทหารอู๋เหวยจวินมีพายุกระหน่ำโค่นต้นไม้ล้มจำนวนมาก ประตูเมืองพัง ค่ายทหารและบ้านเรือนพังพินาศ มีผู้ประสบภัยจำนวนพันกว่าคนล้มตาย ทรงมีพระบรมราชโองการให้ขุนนางชั้นในเดินทางไปปลอบขวัญและมอบกำลังใจพร้อมตรวจสอบความเสียหาย และทรงยกเว้นภาษีค่าเช่าในปีถัดมา และให้เก็บซากศพคนที่ตายจากภัยพิบัติครั้งนี้ไปฝัง ทุกครัวเรือนได้รับพระราชทานข้าวสารจำนวน 1 กระสอบ วันที่ 26 เปิดกองเสบียงหลวงแจกจ่ายชาวบ้านเมืองเฟิ่งโจวที่ประสบภัยพิบัติน้ำท่วม” (Wang, 1996, pp.141-142)

* 1. นโยบายด้านการทหาร:

2.4.1 ขุดขยายคูคลองตามแนวชายแดน

กองทัพราชวงศ์ซ่งกลัวทหารม้าของข้าศึกมาก เพราะทหารเหลียวถนัดการขี่ม้าล่าสัตว์ แคว้นเหลียวมีพื้นที่กว้างขวาง อีกทั้งอากาศเย็นเหมาะกับการเลี้ยงม้า ตรงกันข้ามกองทัพของราชวงศ์ซ่งขาดแคลนม้าที่ใช้ในกองทัพ ส่วนใหญ่นำเข้าโดยซื้อมาจากทางตะวันออกเฉียงเหนือ อีกอย่างคนจีนภาคกลางขี่ม้าน้อย จึงไม่ถนัดการขี่และรบบนหลังม้า อีกทั้งม้าที่มีอยู่ยังขาดการฝึกฝนซ้อมรบ ทำให้ยากที่จะต่อสู้กับทหารม้าของแคว้นเหลียว ตั้งแต่ปีรัชศกเสียนผิงที่ 4(ค.ศ.1001) เป็นต้นมามีการรณรงค์ให้ขุดลอกคูคลอง เพื่อป้องกันทหารม้าของข้าศึกที่เข้ามารุกราน นอกจากนี้ยังรณรงค์ให้ตามท้องนาขุดเป็นคลองสี่เหลี่ยมจตุรัสกว้าง 5 ฟุต ลึก 7 ฟุต ทำให้ทหารม้าวิ่งข้ามผ่านยาก ซึ่งสามารถบั่นทอนกำลังของแรงม้าได้ในระดับหนึ่ง

2.4.2 คัดเลือกขุนศึกและเหล่าทหารกล้า

หลังขึ้นครองราชย์ได้คัดเลือกทหารชั้นประทวนที่เก่งและมีความสามารถจำนวนหนึ่งไปประจำตำแหน่งสำคัญๆ นอกจากนี้พระองค์ยังได้คัดเลือกทหารองค์รักษ์ในวังหลวงให้ไปเป็นขุนศึกประจำตามชายแดนในเขตยุทธศาสตร์การรบที่สำคัญอีกด้วย

2.4.3 พระราชทานรางวัลแก่ผู้ที่สร้างผลงานในศึกสงคราม

หลังจากนำทัพออกศึกกลับมา ทรงมีกระแสรับสั่งให้เรียกขุนพลและเหล่าทหารประจำเขตเหอเป่ยที่สร้างผลงานจากการรบจำนวน 30 นายเข้าเฝ้าพร้อมเลื่อนยศให้เป็นนายทหารชั้นบัญชาการจำนวน 18 นาย อีกทั้งยังให้ผู้ที่ช่วยปกป้องเมืองจ้าวโจวเข้าเฝ้าพร้อมแต่งตั้งเป็นขุนนางฝ่ายบู๊ นอกจากนั้นยังทรงจัดพระราชพิธีเดินขบวนเชิดชูเหล่าบรรดาทหารกล้าทั้งหลายยาวนานถึง 11 วัน ยังเลื่อนขั้นให้ทหารองครักษ์รักษาพระองค์จำนวน 1,031 นาย นอกจากนี้ยังพระราชทานรางวัลและแต่งตั้งเว่ยเจี๋ยผู้มีความกล้าหาญจงรักภักดีต่อชาติเป็นองค์รักษ์พิเศษ นอกจากนี้ยังประกาศให้รางวัลแก่นายทหารผู้กล้าที่สามารถสังหารข้าศึกได้ดังนี้ ถ้าสามารถตัดหัวข้าศึกได้ 1 นายจะได้รับพระราชทานรางวัล 5 ก้วน และหากจับเป็นจะได้ 10 ก้วน แต่ถ้าจับทหารม้าและยึดมาได้ 1 ตัวจะได้รับพระราชทานรางวัลผ้าไหม 20 พับ สิ่งเหล่านี้สะท้อนเห็นว่าพระองค์ทรงให้ความสำคัญกับการสร้างขวัญกำลังใจในหมู่ทหาร

2.4.4 ประกาศใช้นโยบายการเกณฑ์ทหาร

องค์จักรพรรดิซ่งเจินจงทรงประกาศเกณฑ์การบรรจุรับเข้าเป็นทหารเพื่อรับใช้ประเทศดังนี้ บริเวณพื้นที่ในเขต เหอเป่ยครอบครัวที่มีผู้ชาย 2-3 คนต้องส่งมาเป็นทหารเกณฑ์ 1 คน ครอบครัวที่มีผู้ชาย 4-5 คนต้องส่งมา 2 คน ครอบครัวที่มีผู้ชาย 6-7 คนต้องส่งมา 3 คน ครอบครัวที่มีผู้ชาย 5 คนขึ้นไปต้องส่งมาเป็นทหารเกณฑ์ 4 คน ทหารจำนวน 500 นายคิดเป็น 1 เหล่าทัพประกอบด้วยตำแหน่งขุนพลทำหน้าที่คอยสั่งการ หัวหน้ากองเป็นผู้นำกองทัพ ช่วงปลายการบริหารปกครองขององค์ปฐมกษัตริย์ซ่งไท่จู่มีจำนวนนายทหารทั้งหมด 660,000 นาย เมื่อมาถึงช่วงปลายองค์จักรพรรดิซ่งเจินจงมีจำนวนเพิ่มมากถึง 910,000 นาย จำนวนนายทหารที่บรรจุเพิ่มขึ้นนั้นเป็นการเตรียมพลไว้ออกศึกในยามสงคราม

2.5 นโยบายด้านการต่างประเทศ:

2.5.1 ไม่ยอมแบ่งดินแดน แต่ยอมใช้เงินทองแลกสันติภาพ

ปีรัชศกจิ่งเต๋อที่ 1(ค.ศ.1004) พระองค์ทรงปรึกษาร่วมกับบรรดาขุนนางชั้นผู้ใหญ่ทั้งหลายพร้อมตรัสว่า: “แผ่นดินเป็นมรดกที่สืบทอดมาจากบรรพบุรุษ จะไม่ตัดแบ่งยกให้ใครเด็ดขาด จะยอมทำสงครามเอาชีวิตเข้าแลก แต่หากว่าทางแคว้นเหลียวต้องการทรัพย์สินเงินทองก็จะไตร่ตรองใหม่อีกครั้ง” ทางฝ่ายราชวงศ์เหลียวจึงจำใจไม่ขอแบ่งดินแดนตามที่เคยหวังไว้ตั้งแต่แรก โดยเปลี่ยนมายื่นข้อเสนอเอาทรัพย์สินแทน ผ่านการเจรจาหลายครั้งในที่สุดราชวงศ์ซ่งยอมมอบผ้าไหมจำนวน 2 แสนพับและเงินจำนวน 1 แสนตำลึงให้กับราชวงศ์เหลียวทุกปี นโยบายการใช้เงินทองแลกสันติภาพของพระองค์ ไม่เพียงแต่ใช้กับแคว้นเหลียวเท่านั้น ยังใช้กับชนกลุ่มน้อยซีเซี่ย โดยยอมส่งเงินกับผ้าไหมอย่างละ 4 หมื่นและใบชาอีก 1 หมื่นกิโลกรัมให้กับหลี่เต๋อหมิงทุกปีอีกด้วย

จะเห็นได้ว่าพระองค์ยอมใช้เงินทองแลกกับความสัมพันธ์ระหว่างแคว้นเสมอมา โดยใช้ทรัพย์สินที่มีเปลี่ยนสถานการณ์ตอนนั้นจากสภาพสงครามให้เป็นสังคมที่ปกติสุขปราศจากการสู้รบ ถือได้ว่าเป็นผลงานของทั้งองค์จักรพรรดิและเหล่าขุนนางทั้งหลายในขณะนั้น สรุปว่านโยบายการต่างประเทศขององค์จักรพรรดิซ่งเจินจง คือ หากไม่สามารถเอาชนะข้าศึกจากสงครามได้ก็ยอมใช้เงินทองแลกสันติภาพ เพื่อให้ได้มาซึ่งประโยชน์สุขของเหล่าอาณาประชาราษฎร์ แต่จะไม่ยอมแบ่งดินแดนของราชวงศ์ซ่งให้กับชนเผ่าใดโดยเด็ดขาด

2.5.2 ใช้สิ่งศักดิ์สิทธิ์สร้างความศรัทธาและสยบความกลัวที่มีต่อราชวงศ์เหลียวและชนเผ่าซีเซี่ย

องค์จักรพรรดิซ่งเจินจงทรงมีพระราชกรณียกิจสำคัญช่วงหลังการเซ็นสนธิสัญญาฉานยวนสงบศึกกับแคว้นเหลียวแล้ว นั่นก็คือ“การกราบไหว้บูชาพระราชโองการแห่งสวรรค์และการเสด็จประพาสไปกราบสักการะสิ่งศักดิ์สิทธิ์ตามความเชื่อในลัทธิเต๋า ณ สถานที่ต่าง ๆ ประจำ” เพื่อแสดงให้ฝ่ายตรงข้ามได้เห็นว่าราชวงศ์ซ่งมีความเจริญรุ่งเรืองร่ำรวยสงบสุข เพื่อหลอกให้ราชวงศ์เหลียวตายใจและเห็นว่าพระองค์มิได้สุมกองกำลังทหารเพื่อมาปราบพวกเขาเลยแม้แต่น้อย

2.6 นโยบายด้านศาสนา

องค์จักรพรรดิซ่งเจินจงทรงศรัทธาในลัทธิเต๋า ลัทธิขงจื๊อและพุทธศาสนาอย่างมาก นอกจากจะใช้ศาสนาในการสร้างความน่าเกรงขามและศรัทธาให้แคว้นเหลียวและซีเซี่ยรู้สึกเกรงกลัวแล้ว ยังทรงใช้ศาสนาเป็นเครื่องมือสร้างความศรัทธาให้เกิดขึ้นกับเหล่าขุนนางและอาณาประชาราษฎร์ เพื่อใช้เป็นศูนย์รวมจิตใจให้ตนเองและผู้อยู่ภายใต้การปกครอง

**สรุปผลและอภิปรายผล**

**1. การสรุปและอภิปรายผลเกี่ยวกับการใช้หลักทศพิธราชธรรม 10 ประการบริหารประเทศ**

ผลการวิจัยจะเห็นได้ว่าพระองค์ทรงพระราชทานปัจจัยต่าง ๆ ที่จำเป็นในการดำรงชีพให้กับเหล่าอาณาประชาราษฎร์ประจำ อีกทั้งมีความศรัทธาในศาสนาต่าง ๆ โดยได้ถือศีลบำเพ็ญตนและสักการะสิ่งศักดิ์สิทธิ์อยู่เป็นนิจ ช่วยเหลือเหล่าพสกนิกรผู้ยากไร้พร้อมกับบริจาคสิ่งของที่ขาดแคลน มีความซื่อสัตย์และซื่อตรงต่อหน้าที่และพร้อมลงโทษผู้กระทำผิดตามกฎหมาย ทรงมีพระราชอัฌชาสัยอ่อนโยนและอ่อนน้อมต่อผู้อื่นเสมอ มีความขยันพากเพียรในการปฏิบัติภารกิจให้ลุล่วง ไม่โกรธและให้อภัยผู้อื่น ไม่เบียดเบียนทั้งคนและสัตว์ มีขันติยับยั้งชั่งใจและทรงผดุงความยุติธรรมให้คงอยู่ตลอดช่วงการครองราชย์ของพระองค์ สะท้อนให้เห็นว่าองค์จักรพรรดิซ่งเจินจงได้ใช้หลักทศพิธราชธรรม 10 ประการบริหารแผ่นดินอย่างเห็นได้ชัด ซึ่งการนำทฤษฎีนี้มาวิเคราะห์องค์จักรพรรดิซ่งเจินจงจึงเป็นประเด็นใหม่ แต่อย่างไรก็ตาม ผลการศึกษาสอดคล้องกับงานวิจัยเรื่อง “การบูรณาการหลักราชสวัสดิ์ 10 ประการและหลักทศพิธราชธรรมของมหาดเล็กในราชสำนักต่อโลกยุคโลกาภิวัฒน์” ที่กล่าวไว้ว่าหลักทศพิธราชธรรม คือ จริยวัตร 10 ประการที่พระเจ้าแผ่นดินทรงประพฤติเป็นหลักธรรมประจำพระองค์ หรือเป็นคุณธรรมประจำตนของผู้ปกครองบ้านเมืองให้มีความเป็นไปโดยธรรมและยังประโยชน์สุขให้เกิดแก่ประชาชนจนเกิดความชื่นชมยินดี (ต่อโชค บูรณะภักดี และ บุญสม เกษะประดิษฐ์, 2559)

**2.** **การสรุปและอภิปรายผลเกี่ยวกับการศึกษาหลักนโยบายการบริหารราชการแผ่นดินด้านต่าง ๆ**

2.1 นโยบายด้านการเมืองการปกครอง: มีการใช้แนวนโยบายโดยแบ่งเขตการบริหารปกครองส่วนท้องถิ่นจนเป็นระบบมากขึ้น ทรงพระราชทานที่ดินทำกินแก่ขุนนางให้มีรายได้เพิ่ม เพื่อลดการโกงกินของเหล่าข้าราชการ อีกทั้งยังให้ความสำคัญกับการสอบจอหงวนเพื่อคัดเลือกเข้าเป็นขุนนางในระบอบราชการจีนโบราณและดำเนินคดีกับขุนนางคอรัปชั่นอย่างเข้มงวดซึ่งสอดคล้องกับงานวิจัยเรื่อง “องค์จักรพรรดิซ่งเจินจงกับความรุ่งเรืองและล่มสลายของราชวงศ์ซ่งเหนือ” (Yang, 2005)

2.2 นโยบายด้านเศรษฐกิจ: พระองค์ทรงแต่งตั้งตำแหน่งผู้คุมกองคลังและพัฒนาการเกษตรให้เจริญรุ่งเรือง นอกจากนี้ยังเพิ่มรายได้จากภาษีสินค้าผูกขาดและภาษีการค้า อีกทั้งยังรณรงค์ส่งเสริมให้มีระบบ “การซื้อล่วงหน้า” ซึ่งได้ผลวิจัยสอดคล้องกับหนังสือเรื่อง “องค์จักรพรรดิซ่งเจินจง” ที่ได้กล่าวไว้ว่าองค์จักรพรรดิซ่งเจินจงทรงให้ความสำคัญด้านการเกษตรและการค้า เพื่อพัฒนาเศรษฐกิจของประเทศให้เจริญก้าวหน้า (Wang, 1996)

2.3 นโยบายด้านสังคม: พระองค์ทรงปราบปรามผู้ทรงอิทธิพลท้องถิ่น อีกทั้งยังช่วยเหลือคนยากจนและผู้ประสบเคราะห์กรรมทั้งหลายประจำ ซึ่งสอดคล้องกับหนังสือเรื่อง “องค์จักรพรรดิซ่งเจินจง” ที่กล่าวว่าช่วงการบริหารประเทศขององค์จักรพรรดิซ่งเจินจงนั้น พระองค์มักให้ความเป็นธรรมกับประชาชนที่ถูกผู้มีอำนาจข่มเหงรังแก และให้ความช่วยเหลือผู้ตกทุกข์ได้ยากประจำ (Wang, 1996)

2.4 นโยบายด้านการทหาร: พระองค์ทรงมีพระราชดำริให้ขุดขยายคูคลองตามแนวชายแดน คัดเลือกขุนศึกและเหล่าทหารกล้า พระราชทานรางวัลแก่ผู้ที่สร้างผลงานในศึกสงครามเพื่อให้เกิดขวัญและกำลังใจ อีกทั้งยังประกาศใช้นโยบายการเกณฑ์ทหารที่เหมาะสมกับสถานการณ์ตอนนั้น ซึ่งสอดคล้องกับบทความวิจัยเรื่อง “การศึกษาช่วงแรกแห่งการบริหารประเทศของจักรพรรดิซ่งเจินจง” ที่ได้กล่าวถึงแนวนโยบายทางการทหารของราชวงศ์ซ่งเหนือที่มีต่อราชวงศ์เหลียวและ ชนกลุ่มน้อยซีเซี่ย ณ ขณะนั้น ซึ่งสะท้อนให้เห็นว่าพระองค์ต้องการเป็นแม่ทัพที่มีความกล้าหาญและเก่งกาจทางด้านยุทธศาสตร์การรบ (Gao, 2007)

2.5 นโยบายด้านการต่างประเทศ: พระองค์ทรงเน้นย้ำว่าจะไม่แบ่งดินแดนให้ต่างชาติหรือชนกลุ่มน้อยโดยเด็ดขาด แต่ยอมใช้ทรัพย์สินเงินทองแลกสันติภาพ ซึ่งผลการศึกษาสอดคล้องกับบทความวิจัยเรื่อง “ปัจจัยที่ส่งผลให้องค์จักรพรรดิ ซ่งเจินจงเซ็นสนธิสัญญาฉานยวน” (Guo, 2006) และบทความวิจัยเรื่อง “อัครมหาเสนาบดีหวังต้าน” ที่ได้กล่าวไว้ว่า องค์จักรพรรดิซ่งเจินจงยอมใช้เงินจำนวนมากแลกกับสันติภาพ เพื่อให้ราษฎรได้อยู่อย่างสงบสุขปราศจากภัยสงคราม (Lin, 2004, p.235)

นอกจากนี้องค์จักรพรรดิซ่งเจินจงยังใช้สิ่งศักดิ์สิทธิ์สร้างความศรัทธาและสยบความกลัวที่มีต่อราชวงศ์เหลียวและชนเผ่าซีเซี่ยอีกด้วย ซึ่งสอดคล้องกับบทความวิจัยเรื่อง “การวิเคราะห์แรงจูงใจที่กระตุ้นให้องค์จักรพรรดิซ่งเจินจงเสด็จสักการะเทพเจ้า ณ เขาไท่ซาน” ได้กล่าวว่าปัจจัยที่พระองค์เสด็จสักการะเทพเจ้าบ่อยครั้ง เพราะต้องการใช้ความเชื่อและความศรัทธามาสยบความกลัวที่มีต่อศัตรู อีกทั้งต้องการแสดงให้เห็นว่าราชวงศ์ซ่งเหนือมีความเจริญรุ่งเรืองและสงบสุข ซึ่งเป็นกุศโลบายแอบแฝงอยู่ภายใต้กิจกรรมดังกล่าว และเพื่อให้ชนกลุ่มน้อยเผ่าต่าง ๆ เกิดความไว้วางใจและไม่ต้องคอยหวาดระแวงว่าราชวงศ์ซ่งกำลังสุมกองทหารจะบุกโจมตีพวกเขา (Yan, 2004)

2.6 นโยบายด้านศาสนา: พระองค์ทรงศรัทธาในลัทธิเต๋าโดยใช้เป็นศูนย์รวมจิตใจของทุกฝ่าย เลื่อมใสในลัทธิขงจื๊อโดยใช้เป็นหลักยึดเหนี่ยวของทุกคน และบูชาพุทธศาสนาโดยเชื่อว่าคำสอนของพระศาสดาจะช่วยให้บริหารประเทศง่ายขึ้น องค์จักรพรรดิซ่งเจินจงทรงใช้ศาสนาเป็นจิตวิทยาช่วยในการบริหารราชการแผ่นดิน โดยเคยตรัสว่า “ศาสนาทั้งสามล้วนมีเป้าหมายเพียงหนึ่งเดียวคือสอนให้เป็นคนดี” ซึ่งสอดคล้องกับหนังสือเรื่อง “องค์จักรพรรดิซ่งเจินจง” (Wang, 1996)

สรุปผลการวิเคราะห์หลักนโยบายการบริหารราชการแผ่นดินขององค์จักรพรรดิซ่งเจินจงสอดคล้องกับงานวิจัย อื่น ๆ ตามรายละเอียดข้างต้นครบถ้วนทั้ง 6 ด้าน

**ข้อเสนอแนะ**

**ข้อเสนอแนะในการนำผลวิจัยไปใช้หรือข้อเสนอแนะเชิงนโยบาย**

1. สามารถนำผลการวิจัยที่ได้ไปใช้เป็นเอกสารอ่านประกอบเพิ่มเติมในรายวิชาประวัติศาสตร์จีน

2. นำหลักทศพิธราชธรรมและแนวนโยบายด้านต่าง ๆ ไปปรับใช้ตามสถานการณ์ เพื่อบริหารประเทศให้เกิดประสิทธิภาพ

**ข้อเสนอแนะในการวิจัยต่อไป**

1. ควรศึกษาแนวนโยบายการบริหารประเทศขององค์จักรพรรดิซ่งเจินจงด้านอื่น ๆ เพิ่มเติมอีก เช่น ด้านการศึกษา

ด้านศิลปวัฒนธรรม เป็นต้น

2. ควรศึกษาขุนนางและขันทีที่ส่งผลต่อแนวคิดด้านการบริหารปกครองประเทศตลอดการครองราชย์ขององค์จักรพรรดิซ่งเจินจง เช่น โค่วจุ่น(寇准)หวังชินรั่ว(王钦若)เป็นต้น

3. ควรศึกษาจากเอกสารโบราณอื่น ๆ อีก เช่น 《宋会要辑稿》、《续资治通鉴》、 《续资治通鉴长篇》เป็นต้น เพื่อให้ผู้สนใจได้รับข้อมูลอย่างครบถ้วน

**เอกสารอ้างอิง**

ต่อโชค บูรณะภักดี และ บุญสม เกษะประดิษฐ์. (2559), *การบูรณาการหลักราชสวัสดิ์ 10 ประการและหลักทศพิธราชธรรม.*

*ของมหาดเล็กในราชสำนักต่อโลกยุคโลกาภิวัฒน์* ใน บัณฑิตวิทยาลัย (บ.ก.) การประชุมวิชาการระดับชาติ (น.1274-

1282) มหาวิทยาลัยรังสิต. สืบค้นจาก https://rsucon.rsu.ac.th/files/proceedings/nation2016/G4-43.pdf

陈邦瞻.(1977).*《宋史纪事本末》*.北京: 中华书局出版社.

高红.(2007).《宋真宗初年的政治生活》，载*《开封教育学院学报》，27*(3)，22-24.

郭洪义.(2006).《宋真宗个人因素对澶渊之盟的影响》，载*《辽宁师专学报》，47*(5)，119-124.

林金珊.(2004).《论王旦与宋真宗时期的内政与外交》，载*《求索》，145*(9)，233-235.

脱脱.(1995).*《宋史》*.北京: 中华书局出版社.

王智勇.(1996).《宋史·真宗本纪》系年辩误，载*《四川大学学报》，*(3)，87-88.

汪圣铎.(1996).*《宋帝列传：宋真宗》*.吉林文史出版社.

闫化川.(2004).《宋真宗“泰山封禅”动机补论》，载*《泰山学院学报》，26*(2)，60-63.

杨昆.(2005).《宋真宗与北宋兴衰》，*载《北方论丛》，193*(5)，95-98.